Luigi Anselmi

Luigi Anselmi (E Grassie, 1900 - 1983) o l'é stæto un poeta, parolê e dramaturgo ligure. Ommo istintivo e geniale, se pêu dî ch'o s'è faeto da solo; basandose in sciä sò pasciôn, in sciö sò estro e in sciö spirito de osservaçiôn: l'osservaçiôn anche d'unn-a stradda de nêutte, d'un mainâ ciucco, d'ûn spassin ch'o rasccia ûn manifesto.

 Vitta    
Nasciûo a-e Grassie, figgio de zeneixi, Luigi Anselmi o l'ha faeto anche o camallo. Ste origini, che g'han insegnôu a leze in ta parte ciù intima da Zena modesta ma vera, son stæte a sò fortunn-a.

Trent'anni fa, incontrando Giuseppe Marzari in t'a bottega do «Rêua», o s'è accorto che quarchedun trovava spiritose e sò scenette e ch'o-e voeiva reçitâ. Da quello momento o successo o l'è arrivôu de botto. Son vegnûi i dischi, e parodie pe-e compagnie de rivista, e commedie pe-a radio, e cansôin che han fæto vegnî o magon a tanta gente. E anche, in to 1954, a medaggia d'öo do Scindico Pertusio pe premiâ a sò valorosa attivitæ.

Se pêu dî che anchêu no ghe segge zeneize ch'o no l'agge mai sentîo un disco creôu da Luigi Anselmi e inciso da-o Marzari; e bonn-a parte de quelli ch'o l'ha fæto rîe, o disco l'han anche accattôu.

In t'o trenteximo da sô attivitae Luigi Anselmi proscimamente o pubblichiâ unn-a raccolta di sò maggiori successi fonografici sperando de fâ cosa gradiâ a tutti i zeneixi che l'han sempre seguîo. A raccolta a l'aviâ pe titolo: Zena vista coscì.

Portæ da-i emigranti, conservæ da-i mainæ, i dischi de l'Anselmi se son sparsci pe-o mondo; son in qualunque posto se intende a lengua zeneize; pâ ch'aggian a calamitta perchè fan fermâ sempre a gente davanti a-e bitteghe d'aradio.

O baritono Taddei o l'ha contribuîo a fâ conosce unna bella, foscia a ciù nostalgica cansôn de l'Anselmi: Salûta Zena, cantandola a tutti i zeneixi ch'o l'ha incontrôu pe-o mondo. O l'ha çercôu de rende meno doloroso o vêuo lasciôu da Mario Cappello, ch'o l'aveiva in repertorio.

No l'è façile scordâse a sò grande interpretaçiôn. Sotto a luxe bleu di riflettori, tegnindo in man o mandillo in segno de salûo, o cantava o ritornello: « Ciao, salûtime 'n po' Zena, - Portöia, a Mænn-a, o Meu! - Ciao, salûtime 'n po' Zena, - che l'ho sempre chì in t'o chêu! ».

Luigi Anselmi, scibben o segge popolare, scibben o l'agge avûo grandi successi, o l'e stæto misso un po' in disparte in questi urtimi tempi e no se ne capisce a raxôn. Tanto ciù ch'o no l'ha solo travaggiôu pe sò conto ma ch'o l'ha anche favorîo a carriera de vari artisti da scena leggera, començando da o sò amigo Tino Scotti.

Noiatri conscideremmo o «Giggio» comme un di rappresentanti ciù esprescivi do nostro carattere: o no l'è ommo de lettere ma o l'arve con sinceritæ o sò animo ai atri. E i atri dimostran de capîlo.

 Nòtte 

 Atri progetti  

Categorîa:Biografìe
Categorîa:Gente de Liguria